Операција Антропоид
Операција Антропоид је био кодни назив за покушај атентата на СС-"обергрупенфирера" и "генерала полиције" Рајнхарда Хајдриха, шефа Рајхсзихерхајтсхауптамта (Главног безбедносног уреда Рајха, РСХА), здружених безбедносних служби Нацистичке Немачке, и вршиоца дужности "Рајхспротектора" Протектората Чешке и Моравске. Операција је изведена у Прагу 27. маја 1942. након што ју је припремила британска Управа за специјалне операције уз одобрење Чехословачке владе у егзилу. Хајдрих је само рањен у нападу, али је подлегао повредама 4. јуна 1942. Његова смрт је довела до таласа немилосрдних репресалија нацистичких СС трупа, укључујући уништавање читавих села и убијање цивила.